इसके पश्चात हम ट्रैकिंग करते हुए लगभग 2 किलोमीटर दूर ज़ीरो पॉइंट देखने गए। इस पर्वत का शीर्ष! यहाँ से हिमालय की दूसरी शृंखला साफ़ दिखती है। हमें हल्की झलक मिली। मगर वहाँ की शांति ने हमें बाँध लिया। दोपहर को जंगल का स्वर भिन्न होता है। एक मोहक संगीत-सा! हालाँकि संगीत का स्वर अलग-अलग वनों और जंगलों का परस्पर भिन्न होता है। वहाँ बने मचान पर हमने डेरा डाला, ऐसा लगा यहाँ ध्यानमग्न हुआ जा सकता है। हमने यादगार तस्वीरें ली, शीर्ष पत्थर पर खड़े होकर पुलकित हुए, फिर न चाहते हुए भी वापसी को मुड़े। दो किलोमीटर की इस बेराह यात्रा के समय कोई दूसरा पर्यटक न मिला, बस हम चारों ही थे, हर पेड़ से रास्ता पूछते, हर पत्थर से उसका इतिहास पूछते हुए।